Prime

# Sababu wazazi wa kiume kupoteza upendo, kukataliwa na watoto wao-1

Labda wewe unaweza kuwa shahidi wa familia nyingi au hata familia unayotoka kwamba, watoto wengi hupoteza ukaribu na baba zao na kuongeza ukaribu sana na mama zao, hususan wazazi wanapokuwa na umri mkubwa au kuanza kuzeeka.

Mara nyingi watoto huwasiliana na mama zao kwa kupiga simu na kutuma meseji mara kwa mara, na mama ndiye anayejua nini kinaendelea kwenye maisha ya watoto, hata kama wako mbali, wakati baba anabaki kupewa taarifa na mama.

Hata inapofika nyakati za watoto kuwasaidia wazazi, mama husaidiwa zaidi kwa uwazi au hata kisirisiri, wakati baba anaweza kutelekezwa au akisaidiwa basi ni kidogo.

Hata inapofika nyakati za watoto kuwasaidia wazazi, basi mama husaidiwa zaidi kwa uwazi au hata kisirisiri, wakati baba anaweza kutelekezwa au hata akisaidiwa basi ni kidogo.

Je, unadhani sababu kubwa ni nini? Tatizo hili mizizi yake ni ipi? Nimetamani tuliangalie kwa pamoja, maana linatuhusu wote na labda wazazi wanaweza kujitambua na kubadilisha namna ya maisha ili kupunguza au kuliondoa kabisa tatizo hili

Tunapojadili hili, ni wazi zipo sababu, kwa kuwa katika familia zetu za Kiafrika, hususan katika miaka 25 ya kwanza ya maisha ya watoto, wengi huwa mikononi mwa wazazi na hapa baba ndiye huwa na nguvu kubwa katika familia.

**Huonekana kuwa mfalme wa familia**

Baba ndiye mfalme wa familia; yeye huamua nini kifanyike na nini kisifanyike, atasimamia muda wa kurudi nyumbani, na hata kuadhibu kila lisilosawa kwa watoto.

Uamuzi wa mwisho huwa ni wa baba, ambaye ndiye kiongozi wa familia na hali hizi huwafanya watoto kujenga hofu kubwa kwa baba yao badala ya kujenga upendo kwake.

Siyo tu kwenye ukali na kuadhibu, lakini kipindi hiki ndiye anayelisha familia, yeye ndiye wa kuhakikisha kila mtu amekula, ameshiba, amevaa nguo na analala salama.

Hii inamuongezea nguvu siyo tu za kiuchumi, bali hata za kihisia dhidi ya wale anaowatawala (watoto na mke) pale nyumbani, maana ukikiuka amri na sheria za nyumbani madhara yake yanaweza kuwa makubwa sana, unaweza kukosa chakula, au usilipiwe ada au hata kufukuzwa nyumbani.

Kwa hiyo utake usitake, lazima kuzingatia kila sheria hata kama huzipendi.

Siyo tu hofu kwa baba, bali hata chuki inaweza kuota katika kipindi hiki.

Baada ya kipindi hiki, watoto wanapoanza kupata kazi wakiwa bado nyumbani, mama sasa huanza kupata nguvu na baadaye wakianza kutawanyika na kuishi maisha yao wenyewe ndipo nguvu na mamlaka huhamia mikononi mwa watoto wenyewe.

Sasa wanajipangia kila kitu kuhusu maisha yao, wafanye nini, waende wapi, wahusiane na nani, walale wapi na kadhalika, Siyo baba tena wala mama anayeweza kuwazuia au kuwapangia.

Watoto wanapoanza kupata pesa baada ya kuanza kazi au biashara zao binafsi, wanaanza kumjali zaidi mama kuliko baba.

Wanaendeleza na kuuongeza ukaribu zaidi na mama zaidi ya baba. Bahati mbaya sana wakati baba akiwa ndiye mfalme na mwenye mamlaka ya nyumba, wakati anahakikisha wote wanakula na kuishi vema alikuwa bize sana na kazi, alimezwa na majukumu na kusahau kuwa na muda na watoto wake.

Alikuwa amekamatwa na ajira yake kuhakikisha anapanda cheo na kupata mshahara mzuri ili watoto wasome vizuri na waishi vizuri, au alikuwa ameshikwa na biashara zake kuhakikisha kila kitu kinakwenda sawa ili familia isiyumbe kiuchumi na watoto wasome.

Muda wa kuwa rafiki na watoto wake haukuwepo, kwa hiyo kukaanza kutengenezwa mpasuko wa ukaribu wa kihisia baina ya baba na watoto wake.

Kwa upande mwingine wakajenga na kuongeza ukaribu wa kirafiki na kihisia na mama yao ambaye walimwona kama muathirika mwenzao wa ukali wa baba, kwa kuwa watoto wakati mwingine walimwona baba akimfokea mama yao mbele yao.

Hapa watoto wanajiona kama wao pamoja na mama walishiriki maumivu ya uongozi wa mabavu wa baba.

Hali hiyo inawafanya kuongeza ukaribu wa kihisia zaidi, siyo tu wanampenda mama, bali wanasimama upande wake kumlinda na kumtetea.

Wakati huo mama anakuwa ndiye kitovu cha kuwaunganisha watoto hata kama wako mbali.

Mama atajua kila kinachoendelea kwenye maisha ya watoto wake, kwa walioolewa, atajua habari za waume zao na wajukuu zake, waliooa atajua habari za wake zao na wajukuu pia, wasiooa atajua kuhusu uhusiano wao.

Mama atafahamu kila zuri na baya linaloendelea kwenye maisha ya watoto wake, tofauti na baba ambaye kwa kweli hajui chochote, labda watoto waamue kumwambia au mama aamue kumwambia.

Katika kipindi hiki mama pia huwaambia watoto nini cha kumshirikisha baba na nini wanyamaze kwanza. Mama huwa msiri na mshauri wa watoto.

ITAENDELEA